
Σε επιφυλακή για τις πλημμύρες η Πολιτική Προστασία του Δήμου Κιλκίς – Συνεδρίαση του ΤΕΣΟΠΠ 
Σε ενέργειες πρόληψης και ετοιμότητας για την αντιμετώπιση πλημμυρικών φαινομένων, που εκδηλώνονται κατά τη χειμερινή περίοδο, επικεντρώθηκε το Τοπικό Επιχειρησιακό Συντονιστικό Όργανο Πολιτικής Προστασίας του Δήμου Κιλκίς, που συνεδρίασε, χθες, υπό την Προεδρία του Δημάρχου Κιλκίς Δημήτρη Κυριακίδη.
Κατά τη συνεδρίαση εξετάστηκε το επίπεδο της επιχειρησιακής ετοιμότητας της Πολιτικής Προστασίας του Δήμου Κιλκίς και των συναρμόδιων φορέων σε εξοπλισμό και ανθρώπινους πόρους και τονίστηκε με έμφαση η αμεσότητα επικοινωνίας τους, ως παράμετρος ιδιαίτερα θετική για τον συντονισμό και την έγκαιρη διαχείριση των συμβάντων επί του πεδίου.
Ο μηχανισμός της Πολιτικής Προστασίας, όπως ανέφερε τόσο ο Δήμαρχος Κιλκίς όσο και ο Αντιδήμαρχος Κλιματικής Αλλαγής Αλέξανδρος Σημαιοφορίδης βρίσκεται σε θέση μάχης και αυτό το διάστημα καθαρίζονται ρέματα και τσιμενταύλακες που ανήκουν στην ευθύνη του Δήμου.
Σε σχεδιαστικό επίπεδο θα ισχύσουν οι κανόνες της Ενεργούς Μάχης με πρόγνωση και εκτίμηση πλημμυρικού κινδύνου, το σχέδιο ‘’Δάρδανος ΙΙ’’ στο οποίο ενσωματώθηκε επιμέρους σχέδιο για την οργανωμένη προληπτική εκκένωση πληθυσμών σε περίπτωση καταστροφικών πλημμυρών και το επικαιροποιημένο από τη Διεύθυνση Κοινωνικής Πολιτικής και Αλληλεγγύης μητρώο καταγραφής των ΑμεΑ. Μία από τις αλλαγές που προβλέπει ο νέος Κώδικας Αυτοδιοίκησης είναι ότι μεταφέρεται από τις ΔΕΥΑ στους Δήμους η αρμοδιότητα καθαρισμού και επισκευής των φρεατίων ομβρίων υδάτων.
Ως δυνητικοί κίνδυνοι, τέλος, σε περίπτωση πλημμυρικών επεισοδίων υψηλής έντασης, επισημάνθηκαν οι ιρλανδικές διαβάσεις και προβληματικά σημεία στη λεκάνη απορροής του Γαλλικού ποταμού, για τα οποία απαιτείται αυξημένη προσοχή. Προειδοποιητικές σημάνσεις (πινακίδα Κ-25) για την ενημέρωση των οδηγών, θα τοποθετηθούν άμεσα 
στον δρόμο Αργυρούπολης – Σεβαστού και σε άλλα σημεία από την τεχνική υπηρεσία, μηχανικοί της οποίας έλεγξαν προσφάτως τις σημάνσεις σε γέφυρες με σωληνωτά. 
Στη συνεδρίαση του Τοπικού Επιχειρησιακού Συντονιστικού Οργάνου Πολιτικής Προστασίας συμμετείχαν και ο αναπληρωτής Προϊστάμενος του Τμήματος Πολιτικής Προστασίας του Δήμου Κιλκίς Κωνσταντίνος Μπαξεβάνης, η Χριστίνα Τραϊκου από τη Διεύθυνση Πολιτικής Προστασίας της Αποκεντρωμένης Διοίκησης Μακεδονίας – Θράκης, 
ο Αν. Προϊστάμενος του Τμήματος Πολιτικής Προστασίας της Περιφερειακής Ενότητας Κιλκίς Θεόδωρος Κοκκίνης, ο Διοικητής του Αστυνομικού Τμήματος Κιλκίς Ευστάθιος Μανουσαρίδης και ο αν. διοικητής του Ευάγγελος Καλομοιράκης, ο Διοικητής του Τμήματος Τροχαίας Κιλκίς Ευστάθιος Κουρτίδης και ο Αντώνης Λιακόπουλος από το Τμήμα Τροχαίας, ο Διοικητής των Πυροσβεστικών Υπηρεσιών Κιλκίς Ιωάννης Πολιτίδης και ο Ανδρέας Ζαγναφέρης από την ίδια υπηρεσία, ο υποδιοικητής της 71ης Αερομεταφερόμενης Ταξιαρχίας ‘’Πόντος’’ Παναγιώτης Αθανασόπουλος, ο Βλαδίμηρος Παναγιωτίδης από το Δασαρχείο Κιλκίς, ο εκπρόσωπος του ΕΚΑΒ Χρήστος Βουρδουγιάννης, ο Νίκος Αποστολίδης από τη ΔΕΥΑΚ, ο  Κυριάκος Κωφίδης, από την τεχνική υπηρεσία του Δήμου και η Γεωργία Τριανταφυλλίδου από τη Διεύθυνση Κοινωνικής Πολιτικής και Αλληλεγγύης του Δήμου Κιλκίς.   
